J Trust-Wedge-Showa ร่วงระนาวเกือบ 20% หลัง “ก.ล.ต.ไทย” ออกโรงเชือด “มิทซึจิ GL”
หุ้น J Trust-Wedge-Showa ร่วงระนาวเกือบ 20% หลัง "ก.ล.ต.ไทย" ออกโรงเชือด "มิทซึจิ โคโนชิตะ" ผู้บริหาร GL
16 ต.ค. 2560

ผู้สื่อข่าวรายงานว่า ภายหลังจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้มีหนังสือกล่าวโทษ นายมิตซึจิ โคโนชิตะ ผู้บริหารบริษัท กรุ๊ปลีส จำกัด (มหาชน) หรือ GL ต่อกรมสอบสวนคดีพิเศษ (DSI) ส่งผลให้ ราคาหุ้นบริษัท J Trust Co., Ltd. หรือ J TRUST ซึ่งทำการซื้อขายอยู่ในตลาดหุ้นโตเกียว ปิดตลาดวันนี้ที่ระดับ 867 เยน ลบ 170 เยน หรือ 16.39% 
ขณะเดียวกันราคาหุ้นบริษัท Wedge Holdings Co.,Ltd. หรือ WEDGE ซึ่งเป็นบริษัทจดทะเบียนในตลาดหลักทรัพย์นิเกอิของประเทศญี่ปุ่นปิดตลาดวันนี้ที่ระดับ 544 เยน ลบ 100 เยน หรือ 15.53%
นอกจากนี้ราคาหุ้นบริษัท Showa Holdings Co.,Ltd. หรือ SHOWA ซึ่งเป็นบริษัทจดทะเบียนในตลาดหลักทรัพย์โตเกียวปิดตลาดวันนี้ที่ระดับ 114 เยน ลบ 25 เยน หรือ 17.99%
โดยสาเหตุของการกล่าวโทษ นายมิตซึจิ โคโนชิตะ ผู้บริหารบริษัท กรุ๊ปลีส จำกัด (มหาชน) หรือ GL มาจากกรณีทุจริตทำธุรกรรมอำพรางเพื่อให้ผลประกอบการสูงเกินความจริง
สืบเนื่องจากงบการเงินงวดปี 2559 ของ GL ที่ผู้สอบบัญชีมีข้อสังเกตเกี่ยวกับธุรกรรมการให้กู้ยืมแก่ลูกหนี้ในต่างประเทศ ซึ่งส่งผลให้ผลประกอบการของ GL เพิ่มสูงขึ้น ดังนั้น ก.ล.ต. ได้กล่าวโทษ นายมิทซึจิ โคโนชิตะ ผู้บริหาร GL ต่อกรมสอบสวนคดีพิเศษ (DSI) กรณีทุจริต เบียดบังทรัพย์สินของบริษัท และทำบัญชีไม่ถูกต้อง โดยทำธุรกรรมอำพรางผ่านบริษัทที่เกี่ยวข้องในต่างประเทศหลายแห่ง เพื่อให้ผลประกอบการของ GL สูงเกินความจริง
ทั้งนี้การกระทำของนายมิทซึจิข้างต้นเป็นการทำธุรกรรมอำพราง การยักยอก ยินยอมให้มีการลงข้อความเท็จในบัญชีและทำบัญชีไม่ตรงต่อความเป็นจริง รวมถึงบอกกล่าว เผยแพร่ ข้อความเท็จ ส่งผลกระทบต่อราคาหรือการตัดสินใจลงทุนในหลักทรัพย์
ตลอดจนขัดแย้งกับข้อมูลที่ GL ชี้แจงต่อตลาดหลักทรัพย์แห่งประเทศไทยในวันที่ 13 มี.ค. 60 และการแถลงข่าวของนายมิทซึจิ ในวันที่ 14 มี.ค.60 ที่ยืนยันว่า บริษัทผู้กู้ในต่างประเทศไม่มีความเกี่ยวข้องใดๆ กับตนเอง  จึงเข้าข่ายเป็นการไม่ปฏิบัติหน้าที่ด้วยความรับผิดชอบ ระมัดระวัง และซื่อสัตย์สุจริต
โดยอาจต้องระวางโทษจำคุกตั้งแต่ห้าปีถึงสิบปี และปรับเป็นเงินสองเท่าของราคาทรัพย์สิน หรือประโยชน์ที่บุคคลดังกล่าวได้กระทำการฝ่าฝืนมาตรานั้น ๆ แล้วแต่กรณี แต่ทั้งนี้ค่าปรับดังกล่าว ต้องไม่ต่ำกว่าห้าแสนบาท ก.ล.ต. จึงกล่าวโทษนายมิทซึจิ ต่อกรมสอบสวนคดีพิเศษ เพื่อพิจารณาดำเนินการตามกฎหมาย การถูกกล่าวโทษทำให้นายมิตซึจิเข้าข่ายมีลักษณะขาดความน่าไว้วางใจในการเป็นกรรมการและผู้บริหารของบริษัทที่ออกหลักทรัพย์และบริษัทจดทะเบียนตามประกาศ ก.ล.ต. จึงไม่สามารถเป็นกรรมการและผู้บริหารของบริษัทที่ออกหลักทรัพย์และบริษัทจดทะเบียนได้ตามพระราชบัญญัติหลักทรัพย์ฯ
 
จากประเด็นดังกล่าวส่งผลให้ราคาหุ้นปรับตัวลงอย่างมีนัยสำคัญ เนื่องจากทั้ง 3 ถือว่ามีความเกี่ยวโยงกับ GL จากการตรวจสอบข้อมูลของ “ข่าวหุ้นธุรกิจออนไลน์” พบว่า กรรมการของ GL ดำรงตำแหน่งเป็นผู้ถือหุ้นรายใหญ่ และเป็นกรรมการร่วมกันกับ Wedge holdings, และ Showa Holdings การถูกก.ล.ต.กล่าวโทษในครั้งนี้จึงส่งผลกระทบในทางลบต่อราคาหุ้นของทั้ง 3 บริษัทโดยตรง
โดย J Trust Co.,Ltd. เป็นผู้ถือหุ้นกู้แปลงสภาพรายใหญ่ของ GL ส่วน Wedge holdings, และ Showa Holdings เป็นผู้ถือหุ้นของ GL โดยถือหุ้นผ่าน Engine Holdings Asia Pte.Ltd. ซึ่งเป็นผู้ถือหุ้นใหญ่อันดับ 1 ของ GL ถือหุ้นอยู่ทั้งหมด 402,565,553 หุ้น หรือคิดเป็นสัดส่วน 26.39%
ทั้งนี้ Engine Holdings Asia Pte.Ltd. เป็นผู้ประกอบธุรกิจการลงทุน มีผู้ถือหุ้นคือ บริษัท Wedge Holdings Co., Ltd. ซึ่งเป็นบริษัทจดทะเบียนในประเทศญี่ปุ่น ถือหุ้นจำนวน 58 ล้านหุ้น (หรือคิดเป็น 100%ของหุ้นที่จำหน่ายได้แล้วทั้งหมด)
ขณะที่ Wedge Holdings Co., Ltd. และ Showa Holdings Group. เป็นบริษัทในเครือของ Asia Partnership Fund Group ซึ่งมีนายมิตซึจิ โคโนชิตะ เป็นประธานกรรมการ และประธานเจ้าหน้าที่บริหาร